CELEX: 52005XG0407(01)
Language: el
Date: 2005-02-21 00:00:00
Title: Συμπέρασματα του Συμβουλίου, της 21ης Φεβρουαρίου 2005, για την εκπαίδευση και την κατάρτιση στα πλαίσια της ενδιάμεσης επανεξέτασης της στρατηγικής της Λισαβόνας

7.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 85/1
            
         
      ΣΥΜΠΈΡΑΣΜΑΤΑ ΤΟΥ ΣΥΜΒΟΥΛΊΟΥ
   
   της 21ης Φεβρουαρίου 2005
   για την εκπαίδευση και την κατάρτιση στα πλαίσια της ενδιάμεσης επανεξέτασης της στρατηγικής της Λισαβόνας
   (2005/C 85/01)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
   Έχοντας υπόψη:
   
               1.
            
            
               Το νέο στρατηγικό στόχο τον οποίο έθεσε για την Ευρωπαϊκή Ένωση το Ευρωπαϊκό Συμβούλιο της Λισαβόνας της 23ης και 24ης Μαρτίου 2000 και τον οποίο επιβεβαίωσε το Ευρωπαϊκό Συμβούλιο της Στοκχόλμης της 23ης και 24ης Μαρτίου 2001, «να γίνει η ανταγωνιστικότερη και δυναμικότερη οικονομία της γνώσης ανά την υφήλιο, ικανή για βιώσιμη οικονομική ανάπτυξη, με περισσότερες και καλύτερες θέσεις εργασίας και μεγαλύτερη κοινωνική συνοχή».
            
         
               2.
            
            
               Την ουσιαστική συμβολή της διά βίου μάθησης, που καλύπτει όλες τις μορφές μάθησης καθώς και όλα τα επίπεδα και τις διαστάσεις της εκπαίδευσης και της κατάρτισης, στην επίτευξη όλων αυτών των στόχων καθώς και στην επίτευξη της αειφόρου ανάπτυξης, όπως αναγνωρίσθηκε από το ίδιο το Ευρωπαϊκό Συμβούλιο της Λισαβόνας.
            
         
               3.
            
            
               Το γεγονός ότι περί τα 33 εκατ. ατόμων στην Ευρωπαϊκή Ένωση δεν έχουν ενεργό απασχόληση· το εργατικό δυναμικό της Ευρώπης γηράσκει, και 32 % του ενεργού πληθυσμού (78 εκατ.) έχουν χαμηλού επιπέδου δεξιότητες. Αντιθέτως, κατά την προσεχή πενταετία, μόνον το 15 % των νέων θέσεων απασχόλησης θα απευθύνονται σε άτομα με βασική εκπαίδευση, ενώ το 50 % των νέων θέσεων απασχόλησης θα απαιτούν εργαζόμενους υψηλής εξειδίκευσης.
            
         
               4.
            
            
               Την πρόοδο που έχει σημειωθεί, ιδίως στο πλαίσιο του Προγράμματος Εργασιών «Εκπαίδευση και Κατάρτιση 2010» σε εθνικό και σε ευρωπαϊκό επίπεδο.
            
         
               5.
            
            
               Την ανακοίνωση της Επιτροπής προς το εαρινό Ευρωπαϊκό Συμβούλιο του 2005 («Συνεργασία για τη μεγέθυνση και την απασχόληση — Μια νέα ώθηση για τη στρατηγική της Λισαβόνας») και την ανάγκη να προσδιορισθούν τομείς την πρόοδο των οποίων μπορεί να υποστηρίξει το Ευρωπαϊκό Συμβούλιο.
            
         ΥΠΟΓΡΑΜΜΙΖΕΙ ΤΑ ΕΞΗΣ:
   
               6.
            
            
               Η κοινωνία της γνώσης αποτελεί κλειδί για τη στρατηγική της Λισαβόνας. Επομένως, η συμβολή της εκπαίδευσης και της κατάρτισης είναι ουσιαστικής σημασίας, εφόσον αυτές παρέχουν την απαραίτητη βάση δεξιοτήτων και το δημιουργικό δυναμικό.
               
                           —
                        
                        
                           Οι στόχοι της Λισαβόνας όσον αφορά την ανταγωνιστικότητα και την οικονομική μεγέθυνση μπορούν να επιτευχθούν μόνον εάν οι νέοι που εισέρχονται στην αγορά εργασίας έχουν τα κατάλληλα προσόντα, τα οποία θα έχουν αποκτήσει μέσω μιας ποιοτικής εκπαίδευσης και κατάρτισης που θα συμπορεύεται με την εξέλιξη της κοινωνίας.
                        
                     
                           —
                        
                        
                           Η αποτελεσματικότερη επένδυση στην εκπαίδευση και την κατάρτιση οδηγεί κατά κανόνα σε σημαντική αύξηση του εθνικού προϊόντος μιας χώρας και συμβάλλει στο μελλοντικό εισόδημα των εκπαιδευομένων.
                        
                     
                           —
                        
                        
                           Η καλύτερη ποιότητα της εκπαίδευσης και κατάρτισης, καθώς και η ευρύτερη πρόσβαση και υψηλότερη συμμετοχή όχι μόνον παρέχει σε ολοένα και μεγαλύτερο αριθμό ατόμων τη δυνατότητα προσωπικής ανάπτυξης, αλλά και συμβάλλει στη βιώσιμη οικονομική μεγέθυνση, την κοινωνική συνοχή και τη δημιουργία περισσότερων και καλύτερων θέσεων εργασίας.
                        
                     
                           —
                        
                        
                           Η αύξηση της συμμετοχής και των ποσοστών ολοκλήρωσης αρχικής εκπαίδευσης και κατάρτισης θα έχει θετικό αντίκτυπο στην ποιότητα του εργατικού δυναμικού, θα βελτιώσει την απασχολησιμότητα των ανθρώπων και, κατά συνέπεια, θα μειώσει τις δημόσιες δαπάνες.
                        
                     
                           —
                        
                        
                           Ο τομέας της τριτοβάθμιας εκπαίδευσης βρίσκεται στο σταυροδρόμι της έρευνας, της εκπαίδευσης και της καινοτομίας, και έχει ως εκ τούτου νευραλγική σημασία για την ανταγωνιστικότητα της Ευρωπαϊκής Ένωσης.
                        
                     
                           —
                        
                        
                           Καμία προηγμένη οικονομία δεν μπορεί να επιβιώσει χωρίς συνεχή αναβάθμιση των δεξιοτήτων των ανθρώπων, ανεξαρτήτως ηλικίας. Η διά βίου μάθηση έχει για το λόγο αυτό ουσιαστική σημασία, και πρέπει να ενθαρρύνεται σε όλα τα κράτη μέλη. Αυξάνει το συνολικό επίπεδο δεξιοτήτων του εργατικού δυναμικού, και επιτρέπει στους ανθρώπους να προσαρμόζονται στις ταχέως μεταβαλλόμενες ανάγκες της αγοράς εργασίας και στις νέες τεχνολογίες, βελτιώνει δε τις προϋποθέσεις για την επαγγελματική και γεωγραφική κινητικότητα. Εν προκειμένω, είναι ουσιώδους σημασίας η κατάρτιση ΤΠΕ (ψηφιακή μόρφωση) για όλους.
                        
                     
         
               7.
            
            
               Όσον αφορά το ζήτημα της βιώσιμης οικονομικής αύξησης και της παροχής «περισσότερων και καλύτερων θέσεων απασχόλησης», η εκπαίδευση και η κατάρτιση αποτελούν το θεμέλιο για τη δημιουργία καλύτερων ποιοτικά θέσεων απασχόλησης και για τη βιωσιμότητα της οικονομικής μεγέθυνσης. Αυτό ισχύει ακόμη περισσότερο για τις κοινωνίες και τις οικονομίες που βασίζονται στη γνώση.
               
                           —
                        
                        
                           Αύξηση των θέσεων απασχόλησης μπορεί να προκύψει μόνον από καλύτερη οικονομική μεγέθυνση με μεγαλύτερη ένταση εργασίας και αυτό, με τη σειρά του, απαιτεί να έχει το εργατικό δυναμικό τις δεξιότητες και τις ικανότητες τις οποίες χρειάζονται οι επιχειρηματίες και οι επιχειρήσεις.
                        
                     
                           —
                        
                        
                           Για θέσεις απασχόλησης καλύτερης ποιότητας απαιτείται υψηλότερο επίπεδο ικανοτήτων του εργαζομένου, πράγμα που συνεπάγεται ανάγκη για μεγαλύτερη ατομική ανάπτυξη σε όλα τα επίπεδα της εκπαίδευσης και της κατάρτισης σε όλη τη διάρκεια της ζωής, υπό το πρίσμα των δημογραφικών μεταβολών. Η εκπαίδευση και η κατάρτιση, οι ανεπίσημες και άτυπες μορφές μάθησης αποτελούν μέσο για την επίτευξη του στόχου αυτού.
                        
                     
                           —
                        
                        
                           Η εκπαίδευση και η κατάρτιση εντείνουν την ευαισθητοποίηση των νέων όσον αφορά την περιβαλλοντική διάσταση και τους βοηθούν να κατανοήσουν ότι η βιώσιμη οικονομική μεγέθυνση, ενώ επιδιώκει την κάλυψη των αναγκών των σημερινών γενεών, δεν πρέπει να υπονομεύει το μέλλον των επομένων.
                        
                     
         
               8.
            
            
               Όσον αφορά το ζήτημα της «μεγαλύτερης κοινωνικής συνοχής», η εκπαίδευση και η κατάρτιση προάγουν την κατανόηση και την ανοχή. Επίσης, δίδουν τη δυνατότητα σε όλους για ένα πιο δίκαιο ξεκίνημα στη ζωή.
               
                           —
                        
                        
                           Η εκπαίδευση από πολύ μικρή ηλικία παρέχει στα παιδιά την καλύτερη ευκαιρία να αναπτύσσουν κοινωνικές δεξιότητες, τα προετοιμάζει για τον όλο και πλέον πολυπολιτισμικό κόσμο στον οποίο ζούμε και, ιδίως, εξασφαλίζει στα παιδιά τα οποία έχουν λιγότερες ευκαιρίες καλύτερη προετοιμασία για το σχολείο.
                        
                     
                           —
                        
                        
                           Η αγωγή του πολίτη υπό την ευρύτερη έννοιά της, συμπεριλαμβανομένης της παροχής ευκαιριών συμμετοχής στην κοινωνία των πολιτών, είναι ένα συμπληρωματικό μέσο για την καταπολέμηση της πολιτιστικού και κοινωνικού αποκλεισμού και τη διευκόλυνση της ένταξης των νέων και των ατόμων με ειδικές ανάγκες στην κοινωνία.
                        
                     
         ΥΠΕΝΘΥΜΙΖΕΙ ΤΑ ΕΞΗΣ:
   
               9.
            
            
               Σύμφωνα με τα συμπεράσματα της Λισαβόνας, το Συμβούλιο συμφώνησε επί ενός συνεκτικού και ολοκληρωμένου προγράμματος εργασιών, γνωστού πλέον ως «Εκπαίδευση και Κατάρτιση 2010». Το Συμβούλιο και η Επιτροπή, στην κοινή ενδιάμεσή τους έκθεση προς το Ευρωπαϊκό Συμβούλιο, που εγκρίθηκε τον Φεβρουάριο του 2004, επεσήμαναν τρεις τομείς προτεραιότητας για την άμεση ανάληψη περαιτέρω δράσης:
               
                           —
                        
                        
                           Εστίαση των μεταρρυθμίσεων και των επενδύσεων στους καίριους για την κοινωνία της γνώσης τομείς.
                        
                     
                           —
                        
                        
                           Πραγματοποίηση της διά βίου μάθησης.
                        
                     
                           —
                        
                        
                           Δημιουργία ενός ευρωπαϊκού χώρου εκπαίδευσης και κατάρτισης.
                        
                     
         
               10.
            
            
               Επετεύχθη συμφωνία όσον αφορά το Europass, καθώς και όσον αφορά άλλα βασικά ζητήματα όπως ο προσδιορισμός και η επικύρωση ανεπίσημων και άτυπων μορφών μάθησης, η διασφάλιση της ποιότητας στην επαγγελματική εκπαίδευση και κατάρτιση (ΕΕΚ) και ο διά βίου προσανατολισμός. Θα πρέπει πλέον να δοθεί προτεραιότητα στην εφαρμογή των συμφωνιών αυτών σε εθνικό επίπεδο. Οι μελλοντικές προτεραιότητες μεταρρυθμίσεων και επενδύσεων στην ΕΕΚ καθορίζονται στα συμπεράσματα του Συμβουλίου που εγκρίθηκαν στις 15 Νοεμβρίου 2004 και αποτέλεσαν τη βάση για το ανακοινωθέν του Μάαστριχτ, το οποίο εγκρίθηκε στις 14 Δεκεμβρίου 2004.
            
         
               11.
            
            
               Χάρη στην ώθηση την οποία έδωσε η διαδικασία της Μπολόνια, έχει σημειωθεί πρόοδος όσον αφορά την ενθάρρυνση της μεταρρύθμισης των προγραμμάτων σπουδών της τριτοβάθμιας εκπαίδευσης σε όλη την Ευρώπη. Επί πλέον, το πρόγραμμα Erasmus Mundus εγκρίθηκε τον Δεκέμβριο του 2003 με στόχο να προωθήσει την ΕΕ ως παγκόσμιο κέντρο αριστείας στη μάθηση. Εν τούτοις, περισσότερη δράση και υποστήριξη από την ΕΕ θα επιτρέψει στα ανώτατα εκπαιδευτικά ιδρύματα να εκπληρώσουν τον καίριο ρόλο τους στην επίτευξη των στόχων της Λισαβόνας.
            
         
               12.
            
            
               Για να παρακολουθεί την πορεία του προγράμματος εργασιών, το Συμβούλιο ενέκρινε, τον Μάιο του 2003, ορισμένα κριτήρια αναφοράς για την ΕΕ στο σύνολό της. Είναι όλα σημαντικά σε σχέση με τη στρατηγική της Λισαβόνας και επομένως πρέπει να επιτευχθούν μέχρι το 2010.
            
         
               13.
            
            
               Σε εθνικό επίπεδο, γίνεται εκσυγχρονισμός των συστημάτων εκπαίδευσης και κατάρτισης, αλλά πολλά μένουν να γίνουν για την υλοποίηση των απαιτουμένων μεταρρυθμίσεων.
            
         ΣΥΝΙΣΤΑ ΤΑ ΕΞΗΣ:
   
               14.
            
            
               Για την προετοιμασία της προσεχούς κοινής έκθεσης του Συμβουλίου και της Ευρωπαϊκής Επιτροπής προς το Ευρωπαϊκό Συμβούλιο το 2006, θα πρέπει να αναληφθεί περαιτέρω δράση σε ευρωπαϊκό και εθνικό επίπεδο, έχοντας υπόψη την ενδιάμεση επισκόπηση της στρατηγικής της Λισαβόνας, σύμφωνα με τους άξονες προτεραιότητας «Εκπαίδευση και Κατάρτιση 2010», όπως καθορίσθηκαν στην Κοινή Ενδιάμεση Έκθεση του 2004, ιδίως όσον αφορά δράσεις για την ανάπτυξη του ανθρώπινου κεφαλαίου:
               
                           —
                        
                        
                           Εστίαση των μεταρρυθμίσεων και των επενδύσεων στους καίριους για την κοινωνία της γνώσης τομείς.
                           
                                       —
                                    
                                    
                                       Να υλοποιηθεί ο στόχος της Λισαβόνας για την επίτευξη σημαντικής αύξησης και αποδοτικής χρήσης των δημοσίων και ιδιωτικών επενδύσεων στην εκπαίδευση και την κατάρτιση.
                                    
                                 
                                       —
                                    
                                    
                                       Να αναπτυχθεί νοοτροπία αριστείας καθώς και συστήματα αξιολόγησης ώστε να εξασφαλισθεί ότι τα συστήματα εκπαίδευσης και κατάρτισης της ΕΕ θα καταστούν παγκόσμια ποιοτικά σημεία αναφοράς.
                                    
                                 
                                       —
                                    
                                    
                                       Να βελτιωθεί η διακυβέρνηση σε εθνικό επίπεδο με τη συμμετοχή όλων των σχετικών ενδιαφερομένων, συμπεριλαμβανομένων των κοινωνικών εταίρων, και με τη βελτίωση του συντονισμού μεταξύ των οικείων δημοσίων αρχών.
                                    
                                 
                                       —
                                    
                                    
                                       Να ενισχυθεί η συνεργία και η συμπληρωματικότητα μεταξύ της παιδείας και άλλων τομέων πολιτικής, όπως της απασχόλησης, της έρευνας και καινοτομίας και της μακροοικονομικής πολιτικής.
                                    
                                 
                     
                           —
                        
                        
                           Πραγματοποίηση της διά βίου μάθησης:
                           Οι εθνικές στρατηγικές για τη διά βίου μάθηση θα πρέπει να έχουν ως στόχο να εξασφαλίζουν ότι όλοι οι πολίτες αποκτούν τις βασικές ικανότητες που χρειάζονται στην κοινωνία της γνώσης, και να μεριμνούν για τη δημιουργία ανοικτού, ελκυστικού και προσιτού μαθησιακού περιβάλλοντος. Τα ακόλουθα μέτρα, μεταξύ άλλων, μπορούν να συμβάλουν στην επίτευξη των στόχων αυτών:
                           
                                       —
                                    
                                    
                                       Πολλαπλασιασμός των δυνατοτήτων διά βίου μάθησης μέσω της μάθησης εξ αποστάσεως, ιδίως με τη χρήση ΤΠΕ.
                                    
                                 
                                       —
                                    
                                    
                                       Τόνωση της ζήτησης της διά βίου μάθησης μέσω μέτρων για το συνδυασμό εργασίας και οικογενειακής ζωής.
                                    
                                 
                                       —
                                    
                                    
                                       Προσδιορισμός μοντέλων καταμερισμού των δαπανών της συνεχούς κατάρτισης (εργοδότες, εργαζόμενοι και δημόσιες υπηρεσίες).
                                    
                                 
                                       —
                                    
                                    
                                       Κατάστρωση εθνικών στρατηγικών με στόχο, μεταξύ άλλων, την πλήρωση του σημερινού χάσματος, όσον αφορά την πρόσβαση σε δυνατότητες διά βίου μάθησης, μεταξύ μεγάλων και μικρών επιχειρήσεων, και μεταξύ ατόμων υψηλής και χαμηλής εξειδίκευσης.
                                    
                                 
                                       —
                                    
                                    
                                       Έγκριση του μελλοντικού ολοκληρωμένου προγράμματος δράσης στον τομέα της διά βίου μάθησης.
                                    
                                 
                     
                           —
                        
                        
                           Δημιουργία ενός ευρωπαϊκού χώρου εκπαίδευσης και κατάρτισης:
                           
                                       —
                                    
                                    
                                       Ενίσχυση της ανοικτής μεθόδου συντονισμού, παραδείγματος χάρη με:
                                       
                                                   —
                                                
                                                
                                                   τη διεξαγωγή εργασιών σε «αλληλοδιδακτικές ομάδες ομολόγων» (peer learning clusters), ώστε να μπορούν τα κράτη μέλη να επικεντρώνονται στους δικούς τους τομείς προτεραιότητας,
                                                
                                             
                                                   —
                                                
                                                
                                                   βελτίωση της εμβέλειας, ακρίβειας και αξιοπιστίας των στατιστικών στον τομέα της εκπαίδευσης και της κατάρτισης,
                                                
                                             
                                                   —
                                                
                                                
                                                   καθορισμός δεικτών σε νέους τομείς, καθιστώντας τους επιχειρησιακούς, όπως προβλέπεται στην κοινή ενδιάμεση έκθεση, συμπεριλαμβανομένου του δείκτη όσον αφορά τη γνώση ξένων γλωσσών, που ζητήθηκε από το Ευρωπαϊκό Συμβούλιο της Βαρκελώνης, τον Μάρτιο του 2002.
                                                
                                             
                                 
                                       —
                                    
                                    
                                       Θέσπιση κοινών σημείων αναφοράς σε ευρωπαϊκό επίπεδο σε τομείς όπως οι βασικές ικανότητες και η κατάρτιση διδασκόντων και επιμορφωτών.
                                    
                                 
                                       —
                                    
                                    
                                       Ενίσχυση του ρόλου των ανώτατων εκπαιδευτικών ιδρυμάτων στη Στρατηγική της Λισαβόνας, και βελτίωση της ποιότητας της τριτοβάθμιας εκπαίδευσης, ώστε να καταστεί πιο ελκυστική σε διεθνές επίπεδο, καθώς και η κινητικότητα των σπουδαστών και του προσωπικού.
                                    
                                 
                                       —
                                    
                                    
                                       Να ενισχυθεί η συνεργία και η συμπληρωματικότητα μεταξύ της τριτοβάθμιας εκπαίδευσης και της έρευνας, με στόχο την τόνωση της καινοτομίας και της απασχόλησης μέσω της κινητικότητας νέων ερευνητών και της δημιουργίας δικτύου κέντρων αριστείας.
                                    
                                 
                                       —
                                    
                                    
                                       Διαμόρφωση, μέχρι το τέλος του 2006, του Ευρωπαϊκού Πλαισίου Προσόντων ως κοινής αναφοράς που θα καλύπτει τόσο την ΕΕΚ όσο και τη γενική εκπαίδευση (δευτεροβάθμια και τριτοβάθμια), με βάση τις ικανότητες και τα αποτελέσματα της μάθησης.
                                    
                                 
                     
         ΚΑΛΕΙ ΤΟ ΕΥΡΩΠΑΪΚΟ ΣΥΜΒΟΥΛΙΟ:
   
               15.
            
            
               Να βεβαιώσει και πάλι ότι η διά βίου μάθηση είναι και θα παραμείνει προϋπόθεση εκ των ουκ άνευ για την επίτευξη των στόχων της Λισαβόνας. Εν προκειμένω, η επιτυχής εφαρμογή του Προγράμματος Εργασιών «Εκπαίδευση και Κατάρτιση 2010» είναι απαραίτητη για την ανάπτυξη της γνώσης και της καινοτομίας καθώς και για τη δημιουργία περισσότερων και καλύτερων θέσεων εργασίας.
            
         
               16.
            
            
               Να επωφεληθεί της ευκαιρίας που παρέχει η ενδιάμεση επισκόπηση για να δώσει προτεραιότητα στα εξής:
               
                           —
                        
                        
                           εφαρμογή συνεκτικών και σφαιρικών στρατηγικών στον τομέα της διά βίου μάθησης στα κράτη μέλη μέχρι το 2006, συμπεριλαμβανομένων όλων των επιπέδων και των διαστάσεων της εκπαίδευσης και της κατάρτισης, προκειμένου να αναπτυχθούν οι απαιτούμενες δεξιότητες και ικανότητες, με τη συμμετοχή όλων των ενδιαφερομένων,
                        
                     
                           —
                        
                        
                           προαγωγή της αριστείας σε όλα τα επίπεδα των συστημάτων εκπαίδευσης και κατάρτισης, προς υποστήριξη της δημιουργίας θέσεων εργασίας και της μεγέθυνσης, καθώς και της κοινωνικής συνοχής,
                        
                     
                           —
                        
                        
                           εφαρμογή, στα κράτη μέλη, του Προγράμματος Εργασιών «Εκπαίδευση και Κατάρτιση 2010», συμπεριλαμβανομένης της απαραίτητης αύξησης και της πλέον αποδοτικής χρήσης των επενδύσεων σε εκπαίδευση και κατάρτιση,
                        
                     
                           —
                        
                        
                           ενισχυμένη ευρωπαϊκή συνεργασία στον τομέα της Εκπαίδευσης και της Κατάρτισης προκειμένου να προωθηθούν και να υποστηριχθούν μεταρρυθμίσεις, ιδίως μέσω:
                           
                                       —
                                    
                                    
                                       «αλληλοδιδακτικών ομάδων ομολόγων» (peer learning clusters), που να εξυπηρετούν καλύτερα τις ανάγκες των κρατών μελών,
                                    
                                 
                                       —
                                    
                                    
                                       βελτίωσης της ποιότητας παρακολούθησης της προόδου,
                                    
                                 
                                       —
                                    
                                    
                                       ενίσχυσης της συμβολής της ΕΕΚ, της τριτοβάθμιας εκπαίδευσης και της έρευνας στη Στρατηγική της Λισαβόνας,
                                    
                                 
                                       —
                                    
                                    
                                       ανάπτυξης και εφαρμογής Ευρωπαϊκού Πλαισίου Προσόντων.
                                    
                                 
                     
         
               17.
            
            
               Να καλέσει το Συμβούλιο (Παιδεία/Νεολαία/Πολιτισμός) να συμβάλει στην παρακολούθηση των πτυχών που εμπίπτουν στις αρμοδιότητές του, δηλαδή της εκπαίδευσης και της κατάρτισης, στο πλαίσιο των μηχανισμών κοινοποιήσεων της στρατηγικής της Λισαβόνας.
            
         
               18.
            
            
               Να συμπεριλάβει την πρωτοβουλία για ένα Ευρωπαϊκό σύμφωνο για τη Νεολαία, στο πλαίσιο της ενδιάμεσης επανεξέτασης της Στρατηγικής της Λισαβόνας, με σκοπό την προώθηση μιας γενιάς νέων Ευρωπαίων που θα εργάζονται σε θέσεις ποιότητας, θα διαθέτουν ανώτατη μόρφωση και θα καταρτίζονται για να βελτιώνουν την προσαρμοστικότητά τους· επίσης, να καθορίσει προσανατολισμούς για συγκεκριμένα μέτρα προς το σκοπό αυτό στα πλαίσια του Προγράμματος Εργασιών «Εκπαίδευση και Κατάρτιση 2010» και των υφισταμένων προγραμμάτων.